Diari Oficial de la Generalitat Valenciana


Sumari del DOGV 2873, del 20-11-1996 (1996/840032)

REIAL DECRET 2308/1996, de 31 d'octubre, sobre ampliació dels mitjans adscrits als serveis traspassats a la Comunitat Valenciana, en matèria d'agricultura, Fons Espanyol de Garantia Agrària (FEGA).
-----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1996/10/31/2308/dof/vci/html**

### Dades del document

Número de DOGV
:   2873

Data del DOGV
:   20-11-1996

Secció del DOGV
:   DISPOSICIONS GENERALS

Número del document
:   1996/840032


Data del document
:   31-10-1996

Organisme emissor
:   Presidència del Govern

Tipus de document
:   Reial decret

REIAL DECRET 2308/1996, de 31 d'octubre, sobre ampliació dels mitjans adscrits als serveis traspassats a la Comunitat Valenciana, en matèria d'agricultura, Fons Espanyol de   
La Constitució Espanyola reserva a l'Estat, en l'article 149.1.13a, la competència sobre les bases i la coordinació de la planificació general de l'activitat econòmica, i en l'article 148.1.7a estableix que les comunitats autònomes podran assumir competències en matèria d'agricultura i ramaderia, d'acord amb l'ordenació general de l'economia.  
D'altra banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, atribueix a la Generalitat Valenciana, en l'article 34.1.4, la competència exclusiva en matèria d'agricultura i ramaderia, d'acord amb les bases i l'ordenació de l'activitat econòmica general i la política monetària de l'Estat.  
Mitjançant els Reials Decrets 299/1979, de 26 de gener; 2917/1979, de 7 de desembre; 3533/1981, de 29 de desembre, i 4107/1982, de 29 de desembre, es traspassaren a la Comunitat Valenciana les funcions i els serveis en matèria d'agricultura, i és ara quan es completen i amplien els traspassos efectuats amb nous mitjans destinats a la gestió d'ajudes directes que provinguen de fons comunitaris, en particular del FEOGA (secció garantia).  
Finalment, el Reial Decret 4015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'Administració de l'Estat a la Generalitat Valenciana.  
De conformitat amb allò disposat en el Reial Decret esmentat que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta Comissió va adoptar, en la reunió del dia 14 d'octubre de 1996, el corresponent acord, la virtualitat pràctica del qual n'exigeix l'aprovació per part del Govern mitjançant reial decret.  
Per tant, i en compliment d'allò disposat en la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i després de la deliberació prèvia del Consell de Ministres en la reunió del dia 31 d'octubre de 1996,  
DECRETE  
Article 1  
S'aprova l'Acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, adoptat pel Ple en data 14 d'octubre de 1996, pel qual s'amplien a la Comunitat Valenciana els mitjans adscrits a les funcions i els serveis traspassats en matèria d'agricultura amb els destinats a la gestió d'ajudes directes que provinguen de fons comunitaris, en particular del FEOGA (secció garantia), i que es transcriu com a annex a aquest Reial Decret.  
Article 2  
En conseqüència, queden traspassats a la Comunitat Valenciana els béns, els drets, les obligacions, el personal i els crèdits pressupostaris corresponents, en els termes establerts en l'Acord i les relacions annexes.  
Article 3  
L'ampliació dels mitjans a què fa referència aquest Reial Decret serà efectiva a partir del dia assenyalat en l'Acord de la Comissió Mixta esmentada, sense perjudici que el Ministeri d'Agricultura, Pesca i Alimentació faça, fins a l'entrada en vigor d'aquest Reial Decret, els actes administratius necessaris per al manteniment dels serveis en el mateix règim i nivell de funcionament que tenien en el moment de l'adopció de l'Acord.  
Article 4  
Els crèdits pressupostaris que es determinen, d'acord amb la relació número 2 de l'annex, seran donats de baixa en els conceptes pressupostaris corresponents i transferits pel Ministeri d'Economia i Hisenda als conceptes habilitats en la secció 32 dels Pressupostos Generals de l'Estat, destinats a finançar el cost dels serveis assumits per les comunitats autònomes, després que el Ministeri d'Agricultura, Pesca i Alimentació remeta al departament esmentat els certificats respectius de retenció de crèdit, per tal de complimentar el que disposa la vigent normativa sobre els Pressupostos Generals de l'Estat per a 1996.  
Disposició final única  
Aquest Reial Decret vigirà l'endemà de la publicació en el Boletín Oficial del Estado.  
Madrid, 31 d'octubre de 1996  
JUAN CARLOS R.  
El ministre d'Administracions Públiques,  
MARIANO RAJOY BREY  
ANNEX  
El Sr. Antonio Bueno Rodríguez i la Sra. Catalina Escuín Palop, secretaris de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana,  
Certifiquen  
Que en la sessió plenària de la Comissió Mixta, celebrada el dia 14 d'octubre de 1996, va adoptar-se un acord sobre ampliació dels mitjans adscrits als serveis traspassats a la Comunitat Valenciana en matèria d'agricultura, Fons Espanyol de Garantia Agrària (FEGA) en els termes que tot seguit s'expressen:  
A) Referència a les normes constitucionals i estatutàries en què s'empara l'ampliació dels mitjans.  
La Constitució en l'article 148.1.7a estableix que les comunitats autònomes podran assumir competències en matèria d'agricultura i ramaderia, d'acord amb l'ordenament general de l'economia.  
L'article 149.1.13a reserva a l'Estat la competència sobre les bases i la coordinació de la planificació general de l'activitat econòmica.  
L'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, en l'article 34.1.14 atribueix a la Generalitat Valenciana la competència exclusiva en matèria d'agricultura i ramaderia, d'acord amb les bases i l'ordenament de l'activitat econòmica i general i la política monetària de l'Estat.  
Mitjançant els Reials Decrets 299/1979, de 26 de gener; 2917/1979, de 7 de desembre; 3533/1981, de 29 de desembre i 4107/1982, de 29 de desembre, van ser traspassats a la Comunitat Valenciana les funcions i els serveis en matèria d'agricultura.  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4015/1992, de 29 de desembre, regulen el funcionament de la Comissió Mixta de Transferències i també la forma i les condicions a les quals s'han d'ajustar els traspassos de funcions i serveis de l'Administració de l'Estat a aquesta Comunitat Autònoma.  
En conseqüència, per aquest Acord hom procedeix a completar i ampliar els traspassos efectuats amb nous mitjans destinats a la gestió de les ajudes directes que provinguen dels fons comunitaris, en particular del FEOGA (secció garantia).  
B) Serveis i mitjans que s'amplien  
Són traspassats els mitjans del Fons Espanyol de Garantia Agrària (FEGA), afectats a les activitats de gestió d'ajudes, activitats que comprenen la recepció de sol·licituds; la verificació de dades; l'avaluació de sol·licituds conforme als criteris de valoració establerts en la norma reguladora de la concessió de l'ajuda, resolució d'expedients; tramitació, liquidació i pagament de les primes, indemnitzacions o subvencions, i també l'activitat d'inspecció i de control del compliment dels compromisos adquirits pels beneficiaris.  
C) Funcions i serveis que romanen en l'Administració de l'Estat  
Romanen en l'Administració de l'Estat i aquesta continuarà prestant les funcions següents:  
a) La planificació general de l'activitat econòmica quan afecte l'ordenament del sector agrícola i ramader.  
b) La gestió de productes i ajudes l'objectiu de la qual siga la intervenció o regulació dels mercats agrícoles i ramaders que per la seua naturalesa requeresquen la intervenció de l'Estat.  
c) Les restitucions a l'exportació.  
d) Les funcions de relació amb la Comunitat Europea.   
D) Funcions de cooperació  
Als efectes previstos en l'apartat C), paràgraf d) i en els termes que resulten en el seu moment de la regulació establerta d'acord amb la normativa comunitària, mitjançant un organisme de coordinació dels diferents organismes pagadors de les comunitats autònomes, se centralitzarà i comunicarà a la Comissió la informació que haja de posar-se a la seua disposició.  
E) Personal adscrit als serveis i institucions que s'amplien  
1. El personal traspassat adscrit als serveis la gestió dels quals exercirà la Comunitat Valenciana, queda esmentat nominalment en la relació adjunta núm. 1. Aquest personal passarà a dependre de la Comunitat Autònoma en els termes previstos en la Llei 30/1984, de 2 d'agost, de Mesures per a la Reforma de la Funció Pública i les altres normes aplicables en cada cas, en les circumstàncies especificades en les relacions esmentades i que consten en els seus expedients personals.  
2. La Subsecretaria del Ministeri d'Agricultura, Pesca i Alimentació notificarà a les persones interessades el traspàs i la nova situació administrativa tan aviat com el Govern aprove aquest Acord per reial decret. Igualment, seran remesos als òrgans competents de la Comunitat Valenciana els expedients d'aquest personal i els certificats d'havers referits a les quantitats meritades per aquests.  
F) Valoració definitiva de les càrregues financeres dels serveis que s'amplien  
1. La valoració definitiva del cost efectiu que, en pessetes de 1990, correspon als serveis traspassats a la Comunitat Autònoma és de 40.949.204 PTA.  
2. El finançament, en pessetes de 1996, que correspon al cost efectiu anual és el que recull la relació número 2.  
3. El cost efectiu detallat en els quadres de valoració de la relació número 2 serà finançada de la forma següent:  
Transitòriament, fins que el cost efectiu siga computat per a revisar el percentatge de participació de la Comunitat Autònoma en els ingressos de l'Estat, el cost total serà finançat mitjançant la consolidació, en la secció 32 dels Pressupostos Generals de l'Estat, dels crèdits relatius als distints components del cost esmentat, pels imports que es determinen, susceptibles d'actualització pels mecanismes generals previstos en cada llei de pressupostos.  
Les diferències possibles que es produesquen en el període transitori a què fa referència el paràgraf anterior, respecte del finançament dels serveis transferits, seran objecte de regulació al tancament de l'exercici econòmic, mitjançant la presentació dels comptes i estats justificatius corresponents davant una comissió de liquidació que es constituirà al Ministeri d'Economia i Hisenda.  
G) Documentació i expedients dels serveis que s'amplien  
El lliurament de la documentació i els expedients que s'amplien serà realitzat en el termini d'un mes des de la publicació del Reial Decret pel qual s'aprova aquest Acord, i d'acord amb allò establert en l'article 8 del Reial Decret 4015/1982, de 29 de desembre.  
H) Data d'efectivitat de l'ampliació de mitjans  
L'ampliació de mitjans objecte d'aquest Acord serà efectiva a partir del dia 16 d'octubre de 1996.  
I, perquè conste, lliurem aquest certificat.  
Madrid, 14 d'octubre de 1996.- Els secretaris de la Comissió Mixta: Antonio Bueno Rodríguez i Catalina Escuin Palop.


Còpia Permalink ELI